កម្ពុជា​​ប្រកាស​ករណី​ទី​១​នៃ​វីរុស​កូរ៉ូណា​ដែល​រក​ឃើញ​លើ​ជនជាតិ​ចិន​ម្នាក់​នៅ​ខេត្ត​ព្រះសីហនុ
អ្នក​ជំងឺ​​ជា​ជនជាតិ​ចិន​នោះ គឺ​ ​ភេទ​ ប្រុស​ អាយុ​ ៦០​ឆ្នាំ​ បាន​​ធ្វើ​ដំណើរ​ជាមួយគ្រួសារ​ មាន​សមាជិក​៤នាក់។​ ក្រុម​គ្រួសារ​នោះ​ ចេញ​ដំណើរ​ពី​ក្រុង​វូហាន​ មក​ក្រុង​ព្រះសីហនុ​ កាល​ពី​ថ្ងៃ​ទី​ ២៣​ ខែ​មករា​ ហើយ​បាន​ចេញ​រោគសញ្ញា​ គ្រុនក្តៅ​ ហៀរសំបោរ នៅ​ថ្ងៃ​ទី​២៥
ភ្នំពេញ — រដ្ឋាភិបាលកម្ពុជាបានបញ្ជាក់ករណីដំបូងនៃការឆ្លង វីរុសកូរ៉ូណាថ្មី រកឃើញនៅកម្ពុជានៅថ្ងៃទី ២៧ខែមករា នេះបើយោងតាមលោក ម៉ម ប៊ុនហេង រដ្ឋមន្ត្រីសុខាភិបាល ថ្លែងក្នុងសន្និសីទកាសែតនៅល្ងាចថ្ងៃចន្ទនេះ។ ជំងឺរលាកសួតបង្កឡើងដោយមេរោគកូរ៉ូណាវីរុស (coronavirus) ប្រភេទថ្មី រកឃើញលើអ្នកជំងឺម្នាក់ ជាជនជាតិចិន ធ្វើដំណើរដោយត្រង់ពីទីក្រុងអ៊ូហាន (Wuhan) នៃប្រទេសចិន មកកម្ពុជាតាមជើងហោះហើរ ពីទីក្រុងអ៊ូហាន មកអាកាសយានដ្ឋានអន្តរជាតិខេត្តព្រះសីហនុ។ នេះបើតាមប្រសាសន៍ លោក ម៉ម ប៊ុនហេង។ អ្នកជំងឺជាជនជាតិចិននោះ គឺឈ្មោះ ចា ជិនហួរ (Jia Jianhua) ភេទ ប្រុស អាយុ ៦០ឆ្នាំ បានធ្វើដំណើរជាមួយគ្រួសារ មានសមាជិក៤នាក់។ ក្រុមគ្រួសារនោះ ចេញដំណើរពីក្រុងអ៊ូហាន មកក្រុងព្រះសីហនុ កាលពីថ្ងៃទី ២៣ ខែមករា ហើយបានចេញរោគសញ្ញា គ្រុនក្តៅ ហៀរសំបោរ នៅថ្ងៃទី២៥។ បច្ចុប្បន្នស្ថានភាពជំងឺរបស់ក្រុមគ្រួសារគឺផ្តាសាយធម្មតា។ អជ្ញាធរបានយកវត្ថុវិភាគ ទៅវិភាគនៅវិទ្យាស្ថានប៉ាស្ទ័រ នៅថ្ងៃទី២៦ ហើយថ្ងៃទី ២៧ ខែមករា នេះ រកឃើញថាវិជ្ជមាន នៅម៉ោង ៣រសៀល។ លោក ម៉ម ប៊ុនហេង និយាយថា៖ «នៅរសៀលម៉ោង៣ថ្ងៃ ២៧ មករា ឆ្នាំ២០២០ លទ្ធផលវិទ្យាស្ថានប៉ាស្ទ័រកម្ពុជាបានបញ្ជាក់ថា សំណាក់វិភាគសំណាក់វិភាគមន្ទីរពិសោធន៍របស់លោក [...] មានវិជ្ជមាន មានវីរុសកូរ៉ូណាថ្មី ២០១៩ncov។ លោកបានបន្ថែមទៀតថា បច្ចុប្បន្ននេះតាមការអង្កេតរបស់ក្រុមគ្រូពេទ្យស្ថានភាពជំងឺមានសភាពហ្នឹងនរមានតែរោគសញ្ញាផ្តាសាយធម្មតាប៉ុណ្ណោះ»។ បច្ចុប្បន្ន អាជ្ញាធរបានដាក់បុរសម្នាក់នោះ នៅក្នុងបន្ទប់ដោយឡែកនៅមន្ទីរពេទ្យបង្អែកក្រុងព្រះសីហនុ ហើយដាក់អ្នកប៉ះពាល់ ៣នាក់ផ្សេងទៀតក្រោមការតាមដានសុខភាព ដោយបាញ់សម្លាប់មេរោគកន្លែងដែលពួកគេស្នាក់នៅ។ បច្ចុប្បន្ន អាជ្ញាធរបន្តស្វែងរកអ្នកប៉ះពាល់ទាំងអស់ក្នុងកំឡុងពេលស្នាក់នៅក្នុងប្រទេសកម្ពុជាដើម្បីអប់រំពីការថែរក្សាសុខភាព។ ត្រឹមម៉ោង ៨ ព្រឹកនេះ មានមនុស្ស ២.៧៤៤ នាក់មានឆ្លងវីរុសកូរ៉ូណាថ្មីទូទាំង ពិភពលោក ហើយមាន ៤៦១ នាក់ ធ្ងន់ធ្ងរនិងអ្នកសង្ស័យ៥.៧០០នាក់ និងស្លាប់៨០នាក់នៅប្រទេសចិនគិតត្រឹមព្រឹកថ្ងៃច័ន្ទនេះ៕